text: Li damoisiele regreta mout sen drut,
   Et li mére a sen paile destendut:
   Andos s’asisent sor un marbre tot nut,
   Si ke tapit n'i ot mis n'estendut.
   "Dius," dist li pére, "ciers fils, con t'ai pierdut!"
   Respont li mére: "Peciés le m’a tolut."
   L’espose crie: "mout petit l’ai eut;
   Si grand duel ai k’onkes mais tés ne fut."
   PageV01P292
   Es vos l’espose dolente et esmarie,
   Si est le mére au piet agenoillie,
   Se biele boce li a trois fois baisie
   Et de ses ieus arosée et moulie:
   "Dame," fet ele, "kant tes fius m'a laissie,
   Or me retien od toi en te maisnie.
   Por soie amor, ki tant m’en a proiie,
   J’ai Damediu casteet otroiie,
   Ke mais d’autre home ne ruis iestre loiie..."
   Tantes fois l’a de pitiet embrachie
   Ke tote en fut lassée et anuiie.
  